Սիրելի՛ հայրենակիցներ,  
սրտանց շնորհավորում եմ Ձեզ Հաղթանակի և խաղաղության տոնի առթիվ:  
Երկրորդ աշխարհամարտի հաղթական ավարտը խաղաղ ու բարեկեցիկ ապագա կերտելու նոր հնարավորություններ ընձեռեց, և դրանում մեծ է նաև մեր ժողովրդի ներդրումը: Հազարավոր քաջարիներ իրենց կյանքը զոհաբերեցին աշխարհում խաղաղության պահպանման համար, և նաև մեր հայրերի ու պապերի շնորհիվ է, որ այսօր աշխարհն ապրում է առանց ֆաշիզմի սպառնալիքի:  
Մայիսի 9-ը մեզ համար համախմբվածության, ազգային ոգու և արժանապատվության խորհուրդ ունի. այս օրերին մենք տոնում ենք նաև Շուշիի ազատագրման 32-րդ տարեդարձը: Շարունակելով իրենց հերոս նախնիների սխրանքը՝ մեր ժողովրդի քաջարի զավակները 1992 թվականին վերականգնեցին պատմական արդարությունը՝ ազատագրելով դարեր ի վեր հայոց մշակութային մայրաքաղաք համարվող Շուշին:  
Սիրելի՛ հայրենակիցներ,  
կրկին շնորհավորում եմ բոլորիս, ինչպես նաև Հայրենական մեծ պատերազմի մեր վետերաններին, իսկ Շուշիի ազատագրման մեր մարտիկներին մաղթում քաջառողջություն և երկար տարիների կյանք:  
Հավերժ փա՛ռք այս հաղթանակների ձեռքբերման ճանապարհին ընկած մեր հերոսներին: